“พลังงาน” ชงต่อ “กพช.” เคาะเกณฑ์โรงไฟฟ้าชุมชน นำร่องรับซื้อ 150 MW 16 พ.ย.นี้
“กระทรวงพลังงาน” ชงต่อ “กพช.” เคาะเกณฑ์โรงไฟฟ้าชุมชน นำร่องรับซื้อ 150 MW 16 พ.ย.นี้
“กระทรวงพลังงาน” ชงต่อ “กพช.” เคาะเกณฑ์โรงไฟฟ้าชุมชน นำร่องรับซื้อ 150 MW 16 พ.ย.นี้
12 พ.ย. 2563

นายกุลิศ สมบัติศิริ ปลัดกระทรวงพลังงาน เปิดเผยว่า กระทรวงพลังงานเตรียมเสนอหลักเกณฑ์ใหม่ของการดำเนินโครงการโรงไฟฟ้าชุมชนเพื่อเศรษฐกิจฐานราก เข้าสู่ที่ประชุมคณะกรรมการนโยบายพลังงานแห่งชาติ (กพช.) ในวันที่ 16 พ.ย.นี้ ซึ่งเป็นไปตามที่คณะกรรมการบริหารนโยบายพลังงาน (กบง.) ให้ความเห็นชอบ โดยเป็นโครงการนำร่องขนาด 150 เมกะวัตต์ (MW) แบ่งเป็น โรงไฟฟ้าชีวมวล 75 เมกะวัตต์ และโรงไฟฟ้าก๊าซชีวภาพ (พืชพลังงาน ผสมน้ำเสีย/ของเสีย 25 %) 75 เมกะวัตต์
รวมทั้งกำหนดให้เป็นการเสนอขายไฟฟ้าจากชีวมวลได้ไม่เกิน 6 เมกะวัตต์ต่อโครงการ ส่วนก๊าซชีวภาพ ไม่เกิน 3 เมกะวัตต์ต่อโครงการ ซึ่งต้องจ่ายไฟฟ้าเข้าระบบเชิงพาณิชย์ตามสัญญา (SCOD) ภายใน 36 เดือน นับถัดจากวันลงนามในสัญญาซื้อขายไฟฟ้า (PPA) ซึ่งจะเปิดรับซื้อไฟฟ้าในรูปแบบ Feed-in Tariff (FiT) โดยให้ภาคเอกชนเป็นผู้เสนอโครงการ
สำหรับการแบ่งปันผลประโยชน์ อาทิ การให้หุ้นบุริมสิทธิ 10% กับวิสาหกิจชุมชน หรือเครือข่ายวิสาหกิจชุมชน (ที่จดทะเบียนเป็นนิติบุคคลถูกต้องตามกฎหมาย) ซึ่งเป็นผู้ปลูกพืชพลังงานให้แก่โรงไฟฟ้า ส่วนการให้ผลประโยชน์อื่น ๆ นั้น ให้โรงไฟฟ้าและชุมชนทำความตกลงกัน เพื่อให้เกิดประโยชน์ในการพัฒนาชุมชนและสวัสดิการสังคม เช่น ด้านการสาธารณสุข ด้านสาธารณูปโภค ด้านการศึกษา เป็นต้น
นอกจากนี้ยังเตรียมเสนอหลักเกณฑ์การขอใช้เงินกองทุนเพื่อส่งเสริมการอนุรักษ์พลังงาน ประจำปี 2564 เข้าสู่ที่ประชุมกพช.ในครั้งนี้ด้วย โดยเบื้องต้นยังคงกำหนดกรอบวงเงินไว้ที่ 6,500 ล้านบาท
นายกุลิศ กล่าวอีกว่า ไทยเตรียมเข้าร่วมประชุมรัฐมนตรีอาเซียนด้านพลังงาน ครั้งที่ 38 ระหว่างวันที่ 18-19 พ.ย. 63 ซึ่งมีประเทศเวียดนามเป็นเจ้าภาพ โดยการประชุมครั้งนี้จะเป็นการประชุมแบบออนไลน์ เนื่องจากสถานการณ์ไวรัสโควิด-19 โดยการประชุมครั้งนี้จะมีการหารือเกี่ยวกับการขยายความร่วมมือการเชื่อมโยงโครงข่ายไฟฟ้าอาเซียน (ASEAN Power Grid: APG) แบบพหุภาคีไปยังประเทศอื่น ๆ ในภูมิภาคมากขึ้น จากเดิมที่ลงนามการซื้อขายไฟฟ้าระหว่าง 3 ประเทศ คือ สปป.ลาว ไทย มาเลเซีย (LTM) จำนวน 100 เมกะวัตต์ ต่อมาได้ขยายเป็น 300 เมกะวัตต์
อย่างไรก็ตาม การประชุมครั้งนี้ อาเซียนจะขยายความร่วมมือเชื่อมโยงไฟฟ้าเป็น 4 ประเทศ โดยรวมประเทศสิงคโปร์เข้ามาด้วยเป็น LTMS และสิงคโปร์จะเสนอขยายการซื้อขายไฟฟ้าอีก 100 เมกะวัตต์ เป็น 400 เมกะวัตต์ ซึ่งในส่วนของประเทศไทยนั้น การจะลงนามขยายกรอบความร่วมมือเป็น 400 เมกะวัตต์ดังกล่าว จะต้องขอความเห็นชอบจากคณะรัฐมนตรี (ครม.) ก่อน และจะต้องดำเนินการให้อยู่ภายใต้ข้อตกลงทางการทูตด้วย
นอกจากนี้ไทยจะหารือเกี่ยวกับการขยายสายส่งไฟฟ้าจากไทยไปประเทศเพื่อนบ้าน โดยเฉพาะกับกัมพูชาและเมียนมา เนื่องจากไทยมีปริมาณสำรองไฟฟ้าเกินความต้องการใช้มากเกือบ 50% ของความต้องการทั้งประเทศ
 